CELEX: 
Language: fi
Date: 2017-02-01 00:00:00
Title: KOMISSION DELEGOITU ASETUS (EU) …/…, delegoidun asetuksen (EU) 2015/96 muuttamisesta maa- ja metsätaloudessa käytettävien ajoneuvojen ympäristöominaisuuksia ja käyttövoimayksikön tehoa koskevien vaatimusten osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Termi ”maa- ja metsätaloudessa käytettävät ajoneuvot” kattaa lukuisia erilaisia ajoneuvotyyppejä, joissa on vähintään kaksi akselia. Niitä ovat esimerkiksi kapearaiteiset traktorit, erikoisleveät traktorit, telaketjutraktorit, maatalousajoneuvojen perävaunut ja vedettävät vaihdettavissa olevat laitteet, kuten jyrät, kultivaattorit, kylvökoneet jne.
            
            
               Maa- ja metsätaloudessa käytettäviin ajoneuvoihin sovellettavat tyyppihyväksyntävaatimukset vahvistetaan asetuksessa (EU) N:o 167/2013
                  1
                ja sen nojalla annetuissa viidessä delegoidussa ja täytäntöönpanosäädöksessä.
            
            
               Euroopan komission toiveena on, että tehoalueen 56–130 kW moottorilla varustetut kapearaiteiset traktorit pystyvät täyttämään asetuksessa (EU) 2016/1628
                  2
                vahvistetut moottorien pakokaasupäästöjen vaiheen V raja-arvot oikea-aikaisesti ja että sillä välin onnistutaan ratkaisemaan tekniset ongelmat tällaisten päästöjen vaiheen IV raja-arvojen täyttämisessä.
            
            
               Tällä säädöksellä on tarkoitus muuttaa asetuksen (EU) 2015/96
                  3
                11 artiklan 4 kohtaa ja liitettä V vahvistamalla vaatimukset, jotka koskevat sopivaa edellä mainittuihin traktoreihin sovellettavaa joustojärjestelmää. Joustojärjestelmä antaa traktorinvalmistajille mahdollisuuden ostaa moottorien pakokaasupäästöjen tietyn vaiheen aikana rajoitetun määrän moottoreita, jotka eivät ole päästöihin tuon vaiheen aikana sovellettavien rajojen mukaisia mutta jotka on hyväksytty välittömästi tätä sovellettavana olevaa vaihetta edeltävän vaiheen vaatimuksia noudattaen.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tämän säädöksen valmistelun yhteydessä komissio on toteuttanut asianmukaiset asiantuntijatason eli kyseisen alan sidosryhmien, työmarkkinaosapuolten ja jäsenvaltioiden asiantuntijoiden kuulemiset.
            
            
               Säädöksestä järjestettiin paremman sääntelyn portaalin kautta julkinen kuuleminen 2. joulukuuta ja 30. joulukuuta 2016 välisenä aikana. Saadut kommentit on otettu asianmukaisesti huomioon.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               (a)Oikeusperusta
            
            
               Tämän delegoidun säädöksen oikeusperustana on maa- ja metsätaloudessa käytettävien ajoneuvojen hyväksynnästä ja markkinavalvonnasta 5. helmikuuta 2013 annettu Euroopan parlamentin ja neuvoston asetus (EU) N:o 167/2013, sellaisena kuin se on muutettuna liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista 14. syyskuuta 2016 annetulla Euroopan parlamentin ja neuvoston asetuksella (EU) 2016/1628.
            
            
               (b)Sääntelytavan valinta
            
            
               Asianmukainen väline asetuksen (EU) 2015/96 muuttamiseen on asetus.
            
            
               KOMISSION DELEGOITU ASETUS (EU) …/…,
            
            
               annettu 1.2.2017,
            
            
               delegoidun asetuksen (EU) 2015/96 muuttamisesta maa- ja metsätaloudessa käytettävien ajoneuvojen ympäristöominaisuuksia ja käyttövoimayksikön tehoa koskevien vaatimusten osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
         
         
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon maa- ja metsätaloudessa käytettävien ajoneuvojen hyväksynnästä ja markkinavalvonnasta 5 päivänä helmikuuta 2013 annetun Euroopan parlamentin ja neuvoston asetuksen (EU) N:o 167/2013
                  4
                ja erityisesti sen 19 artiklan 6 kohdan
            
            
               sekä katsoo seuraavaa:
            
            
               (1)Delegoidussa asetuksessa (EU) 2015/96
                  5
                säädetään, että tehoalueen 56–130 kW puristussytytysmoottoreita koskevia päästöraja-arvoja, joista käytetään nimitystä ’vaihe III B’, sovelletaan 30 päivään syyskuuta 2016, kun kyse on tällaisilla moottoreilla varustettujen luokkien T2, T4.1 ja C2 maa- ja metsätaloustraktorien tyyppihyväksynnästä, ja 30 päivään syyskuuta 2017, kun kyse on tällaisten traktorien saattamisesta markkinoille. Vaiheen III B päästöraja-arvoja tiukemman vaiheen IV soveltamisen on määrä alkaa 1 päivänä lokakuuta 2016, kun kyse on tällaisten moottorien ja niillä varustettujen kapearaiteisten traktorien tyyppihyväksynnästä, ja 1 päivänä lokakuuta 2017, kun kyse on tällaisten moottorien saattamisesta markkinoille.
            
            
               (2)Jotta estettäisiin se, että unionin lainsäädännössä asetetaan teknisiä vaatimuksia, joita ei vielä voida täyttää, ja vältettäisiin tilanteet, joissa tehoalueen 56–130 kW moottoreilla varustettuja luokkien T2, T4.1 ja C2 maa- ja metsätaloustraktoreita ei enää voitaisi tyyppihyväksyä, saattaa markkinoille tai ottaa käyttöön, on tarpeen säätää yhden vuoden mittaisesta siirtymäajasta. Tämän siirtymäajan kuluessa traktoreita voidaan edelleen tyyppihyväksyä, saattaa markkinoille tai ottaa käyttöön, jos ne noudattavat vaiheen III B päästöraja-arvoja.
            
            
               (3)Jotta teollisuus pystyisi sujuvasti aloittamaan päästöraja-arvojen seuraavien vaiheiden IV ja V soveltamisen tehoalueen 56–130 kW moottoreilla varustettuihin luokkien T2, T4.1 ja C2 maa- ja metsätaloustraktoreihin, on tarpeen mukauttaa niitä koskevan joustojärjestelmän soveltamisen edellytyksiä ja sallia joustojärjestelmän käyttö vaiheessa IV nykyistä suuremman prosenttiosuuden puitteissa.
            
            
               (4)Sen vuoksi delegoitua asetusta (EU) 2015/96 olisi muutettava.
            
            
               (5)Delegoidun asetuksen (EU) 2015/96 soveltaminen on jo alkanut, ja siihen tehtävät muutokset, joilla helpotetaan siirtymistä vaiheen IV soveltamiseen luokkien T2, T4.1 ja C2 traktoreihin, on tehty mahdollisiksi ja pakollisiksi kyseisen vaiheen soveltamispäivän (30 päivä syyskuuta 2016) jälkeen sen seurauksena, että asetusta (EU) N:o 167/2013 muutettiin Euroopan parlamentin ja neuvoston 14 päivänä syyskuuta 2016 antamalla asetuksella (EU) 2016/1628. Sen vuoksi tämän asetuksen olisi tultava voimaan mahdollisimman pian,
            
            
               ON HYVÄKSYNYT TÄMÄN ASETUKSEN:
            
            
               1 artikla
               
            
               Muutetaan delegoitu asetus (EU) 2015/96 seuraavasti:
            
            
               (1)Korvataan 11 artiklan 4 kohta seuraavasti:
            
            
               ”4. Tyyppihyväksynnän ja markkinoille saattamisen osalta sovelletaan seuraavaa:
            
            
               a) direktiivin 97/68/EY 9 artiklan 3c ja 3d kohdassa vahvistettuja päivämääriä on lykättävä neljällä vuodella maa- ja metsätaloudessa käytettävien luokkien T2, T4.1 ja C2 ajoneuvojen osalta, siten kuin ne on määritelty asetuksen (EU) N:o 167/2013 4 artiklan 3, 6 ja 9 kohdassa;
            
            
               b) direktiivin 97/68/EY 9 artiklan 4a kohdassa vahvistettuja päivämääriä on lykättävä kolmella vuodella maa- ja metsätaloudessa käytettävien luokkien T2, T4.1 ja C2 ajoneuvojen osalta, siten kuin ne on määritelty asetuksen (EU) N:o 167/2013 4 artiklan 3, 6 ja 9 kohdassa;
            
            
               c) direktiivin 97/68/EY 9 artiklan 4a kohdassa sekä direktiivin 97/68/EY 10 artiklan 5 kohdassa ja asetuksen (EU) N:o 167/2013 39 artiklassa vahvistettuja siirtymä- ja poikkeuslausekkeita on niitäkin lykättävä kolmella vuodella maa- ja metsätaloudessa käytettävien luokkien T2, T4.1 ja C2 ajoneuvojen osalta, siten kuin ne on määritelty asetuksen (EU) N:o 167/2013 4 artiklan 3, 6 ja 9 kohdassa.”
            
            
               (2)Korvataan liitteessä V oleva 1.1.1 kohta seuraavasti:
            
            
               ”1.1.1. Joustojärjestelmän puitteissa markkinoille saatettujen maa- ja metsätaloudessa käytettävien ajoneuvojen määrä ei saa missään moottoriluokassa olla yli 20 prosenttia valmistajan markkinoille saattamien ja asianomaiseen moottorin tehoalueeseen kuuluvilla moottoreilla varustettujen ajoneuvojen vuotuisesta määrästä (laskettuna viimeisimmän viiden myyntivuoden keskiarvona unionin markkinoilla). Tämän kohdan ensimmäisen virkkeen estämättä ja ainoastaan luokkien T2, T4.1 ja C2 traktorien tapauksessa joustojärjestelmän puitteissa markkinoille saatettujen ajoneuvojen määrä ei saa missään moottoriluokassa olla yli 150 prosenttia valmistajan markkinoille saattamien ja asianomaiseen moottorin tehoalueeseen kuuluvilla moottoreilla varustettujen ajoneuvojen vuotuisesta määrästä (laskettuna viimeisimmän viiden myyntivuoden keskiarvona unionin markkinoilla). Jos ajoneuvojen valmistaja on saattanut markkinoille maa- ja metsätaloudessa käytettäviä ajoneuvoja unionissa alle viiden vuoden ajan, keskiarvo lasketaan sen ajanjakson mukaan, jona valmistaja on tosiasiallisesti saattanut markkinoille maa- ja metsätaloudessa käytettäviä ajoneuvoja unionissa.”
            
            
               2 artikla
               
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            
         
         
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 1.2.2017.
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  Euroopan parlamentin ja neuvoston asetus (EU) N:o 167/2013, annettu 5 päivänä helmikuuta 2013, maa- ja metsätaloudessa käytettävien ajoneuvojen hyväksynnästä ja markkinavalvonnasta (EUVL L 60, 2.3.2013, s. 1).
               
               
                  
                     (2)
                  Euroopan parlamentin ja neuvoston asetus (EU) 2016/1628, annettu 14 päivänä syyskuuta 2016, liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista, asetusten (EU) N:o 1024/2012 ja (EU) N:o 167/2013 muuttamisesta ja direktiivin 97/68/EY muuttamisesta ja kumoamisesta (EUVL L 252, 16.9.2016, s. 53).
               
               
                  
                     (3)
                  Komission delegoitu asetus (EU) 2015/96, annettu 1 päivänä lokakuuta 2014, Euroopan parlamentin ja neuvoston asetuksen (EU) N:o 167/2013 täydentämisestä maa- ja metsätaloudessa käytettävien ajoneuvojen ympäristöominaisuuksia ja käyttövoimayksikön tehoa koskevien vaatimusten osalta (EUVL L 16, 23.1.2015, s. 1).
               
               
                  
                     (4)
                  EUVL L 60, 2.3.2013, s. 1.
               
               
                  
                     (5)
                  Komission delegoitu asetus (EU) 2015/96, annettu 1 päivänä lokakuuta 2014, Euroopan parlamentin ja neuvoston asetuksen (EU) N:o 167/2013 täydentämisestä maa- ja metsätaloudessa käytettävien ajoneuvojen ympäristöominaisuuksia ja käyttövoimayksikön tehoa koskevien vaatimusten osalta (EUVL L 16, 23.1.2015, s. 1).